የረመዳን ፆም ወቅትን በመረዳዳትና በአንድነት ልናከብረው ይገባል – በአቡዳቢ የሚኖሩ ኢትዮጵያውያን
የረመዳን የፆም ወቅትን በመረዳዳት እና በአንድነት ማክበር እንደሚገባ በአቡዳቢ አል-አይን የሚኖሩ ኢትዮጵያውያን ገለጹ፡፡ ኢትዮያውያኑ ለዘመናት ያቆየውን መቻቻል፣ መረዳትና አብሮነት በጾሙ ወቅት ሊጠናከሩ ይገባል ብለዋል፡፡በተባበሩት አረብ ኤሚሬቶች ባለ ሙሉ ስልጣን አምባሳደር ሱሌይማን ደደፎ በአቡዳቢ አል-አይን ከሚገኙ ኢትዮጵያውያን ጋር የአፍጥር ስርዓትን ተካፍለዋል፡፡አምባሳደሩ በስፍራው ለዋልታ ቴሌቪዥን እንዳሉት ኢትዮጵያውያን ለዘመናት አስጠብቀው የቆዩትን በሀይማቶች መካከል ያለውን መቻቻል፣ በህዝቦች መካል ያለውን መከባበር እና መረዳዳት በረመዳን የፆም ወቅት አጠናክረው መቀጠል አለባቸው ብለዋል፡፡አምባሳደር ሱሌይማን አክለውም ከቅርብ ጊዜ ወዲህ በህዝቦች መካከል ተቃርኖን በመፍጠር ህዝብ ከህዝብ የአንደኛውን እምነት ተከታይ ከሌላኛው ጋር በማቃረን  ለማጋጨት የመሞከር አባዜ ተስተውሏል ብለዋል፡፡  በህዝቦች መካከል ለዘመናት የቆየውን ተቻችሎ ተከባብሮ እና ተረዳድቶ የመኖር ባህልን በማስጠበቅ በአገራዊ እና የጋራ ጉዳዮች ላይ አንድነትን ማጠናከር እንደሚገባም ገልጸዋል፡፡ በአፍጥር ሥነስርዓቱ ላይ የተገኙ ኢትዮያውያንም በአገር ቤትም ሆነ በውጭ የሚኖሩ ኢትዮያውያን እሴቶቻችንን በመጠበቅ ለትውልድ ማስተላለፍ ይጠበቅብናል ብለዋል፡፡በቅዱሱ የረመዳን ወር የምንተገብራቸውን መልካም ተግባራት ከፆሙ በኋላም በማስቀጠል ሀብታችን ልናደርገው ይገባል ነው ያሉት፡፡በአል-አይን የአፍጥ ስርዓቱን በስፍራው የሚገኙ የሌላ እምነት ተከታይ ኢትዮጵያውያንም ተካፍለዋል፡፡